ORDE do 3 de febreiro de 2006 pola que se anuncian, con carácter gratuíto, cursos medios de linguaxe administrativa galega para o persoal das administracións públicas de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/02/2006

A Lei 3/1983, de normalización lingüística, recollendo o que dispoñen a Constitución española e o Estatuto de autonomía de Galicia, establece que o galego é lingua oficial en Galicia. En consonancia con isto, recoñécelles aos cidadáns o dereito de usalo, oralmente e por escrito, nas súas relacións coa Administración pública no ámbito territorial da comunidade autónoma. Ademais, para facer efectivo ese dereito, mándalles aos poderes públicos autonómicos que vaian capacitando, progresivamente, no uso do galego o persoal que traballa ao servizo da Administración pública e das empresas de carácter público en Galicia.
Entre as funcións e competencias da Secretaría Xeral de Política Lingüística figura a promoción e o ensino da lingua galega, concretados, ademais de noutros campos, na coordinación de cursos de formación de lingua galega dirixidos, entre outros colectivos, aos funcionarios públicos. A capacitación lingüística en galego do persoal ao servizo das administracións públicas de Galicia tamén é un dos fins da Escola Galega de Administración Pública, segundo o establece a Lei 10/1989.
O Plan Xeral de Normalización da Lingua Galega, aprobado por unanimidade no Parlamento de Galicia o día 22 de setembro de 2004, contén, entre outras, varias medidas dirixidas á Administración encamiñadas a renovar a política lingüística con respecto ao uso do galego, axeitándoa aos tempos actuais, co fin de equilibrar unha situación social de desigualdade entre os dous idiomas, o que exixe medidas favorables ao galego para acadar ese equilibrio. A estrutura e o contido destes cursos regúlaos a Orde do 1 de abril de 2005 (DOG nº 71, do 14 de abril).
Por todo isto, a Consellería de Presidencia, Administracións Públicas e Xustiza
DISPÓN:
Artigo 1º.-Obxecto.
1. Anúncianse, con carácter gratuíto e en colaboración coa Escola Galega de Administración
Pública, cursos medios de linguaxe administrativa galega que se van realizar nas provincias da Coruña, Lugo, Ourense e Pontevedra, tendo en conta as solicitudes recibidas e a dispoñibilidade orzamentaria.
A distribución dos cursos e as edicións de cada un dependerá do número de solicitudes para cada provincia. O número de prazas por curso oscilará entre 35 como máximo e 20 como mínimo.
Os cursos impartiranse en dúas quendas: a primeira comezará en marzo/abril, en horario de mañá ou tarde segundo as dispoñibilidades de aulas, e a segunda en setembro/outubro, coa mesma distribución horaria.
2. O gasto ocasionado pola impartición destes cursos financiarase con cargo á partida orzamentaria 04.60.353E.640.2 dos orzamentos xerais da Comunidade Autónoma de Galicia para o ano 2006, aprobados pola Lei 7/2005, do 29 de decembro, por unha contía máxima de 115.000 A.
3. Os módulos de retribución dos cursos son os que a seguir se relacionan:
-Retribución profesor/a docente (75 horas a 40 A/hora).
-Retribución coordinación, só en casos excepcionais logo da autorización da secretaria xeral de Política Lingüística (180 A).
-Retribución persoal subalterno ou auxiliar para os cursos que se realicen en centros educativos (150 A).
-Material para o curso (máximo 150 A).
Artigo 2º.-Beneficiarios dos cursos.
Os cursos van dirixidos ao persoal que realiza funcións administrativas nas diferentes administracións públicas de Galicia. Reservarase o 75% das prazas para o persoal da Administración autonómica galega.
Artigo 3º.-Solicitudes e prazos.
1. As solicitudes (utilizarase o modelo de instancia que figura como anexo desta orde) presentaranse no rexistro da Escola Galega de Administración Pública (rúa de Madrid, 2-4, 15707 Santiago de Compostela), nos gabinetes de normalización das delegacións provinciais da Consellería de Presidencia, Administracións Públicas e Xustiza ou en calquera das dependencias ás que se refire o artigo 38.4º da Lei 30/1992, de réxime xurídico das administracións públicas e do procedemento administrativo común.
2. Poderase presentar unha única solicitude para as dúas quendas. No caso de que un candidato non sexa seleccionado para a primeira quenda, a solicitude terase en conta tamén para a segunda.
3. Os que aspiren a participar no curso medio de linguaxe administrativa engadiranlle ao modelo de solicitude unha copia compulsada da certificación que acredite que teñen superado ou validado o curso básico de linguaxe administrativa galega ou o de perfeccionamento de lingua galega.
4. O prazo de presentación das solicitudes será:
-Para os cursos que se inicien en marzo, vinte días naturais, contados a partir do seguinte ao da publicación desta orde no Diario Oficial de Galicia.
-Para os cursos que comecen en setembro/outubro, ata o 1 de setembro. Os solicitantes que non fosen seleccionados na primeira quenda non precisan presentar unha nova solicitude para participar na selección da segunda.
Artigo 4º.-Resolución.
1. Os criterios de selección, de conformidade co establecido nas letras c) e d) da epígrafe C) da resolución da Escola Galega de Administración Pública do 27 de xuño de 1994, modificada pola Resolución do 5 de xaneiro de 2001 (DOG nº 14, do 19 de xaneiro) serán os seguintes e por esta orde:
1º A antigüidade na finalización do curso básico de linguaxe administrativa galega ou do de perfeccionamento de lingua galega. No caso de que na certificación de validación do curso de perfeccionamento de lingua galega non figure a data exacta de terminación, terase en conta a data de expedición da certificación.
2º O menor número de cursos realizados en escolas ou institutos da Administración pública.
3º A antigüidade na Administración.
Quedarán excluídas aquelas persoas que estean en posesión da certificación ou diploma dos cursos equivalentes (de linguaxe administrativa, cursos de linguaxe xurídica galega e cursos de linguaxe xurídica galega para asesores xurídicos da Xunta de Galicia) expedidos pola Escola Galega de Administración Pública ou homologados pola Secretaría Xeral de Política Lingüística, ou por calquera dos certificados aos que se refire a Orde do 1 de abril de 2005 (DOG nº 71, do 14 de abril).
2. As listas de seleccionados para participar nos cursos faranse públicas nos taboleiros de anuncios da Escola Galega de Administración Pública, da Oficina de Información Administrativa e Atención ao Cidadán da Consellería de Presidencia, Administracións Públicas e Xustiza e nos gabinetes de normalización das delegacións provinciais desa mesma consellería.
3. A data exacta de comezo notificaráselles directamente aos seleccionados.
4. Os cursos que se realicen en Santiago de Compostela impartiranse nos locais da Escola Galega de Administración Pública. Os das demais localidades especificadas no artigo 1º impartiranse nos lugares que determine o gabinete de normalización lingüística de cada delegación provincial da Consellería de Presidencia, Administracións Públicas e Xustiza.
5. Sobre a resolución das solicitudes resolverá a Escola Galega de Administración Pública. Contra esta resolución, os interesados poderán interpoñer recurso de alzada perante o conselleiro de Presidencia Administracións Públicas e Xustiza no prazo dun mes, que se contará a partir da súa notificación, segundo o disposto nos artigos 114 e 115 da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999.
De non recaer resolución expresa no prazo de seis meses, que se contarán desde a publicación desta
convocatoria no DOG, as solicitudes entenderanse desestimadas.
Artigo 5º.-Contidos e avaliación dos cursos.
1. Os cursos terán unha duración de 75 horas (60 horas lectivas, coa obrigada presenza de todo o alumnado, e 15 horas de tratamento individualizado, nas que o alumnado poderá realizar actividades presenciais específicas de reforzo e/ou actividades prácticas complementarias e corresponderalle ao profesor a programación destas horas, de acordo coas necesidades e o desenvolvemento do curso) e neles impartiranse os contidos sinalados na Orde do 1 de abril de 2005 (DOG nº 71, do 14 de abril).
2. A asistencia ás clases é obrigatoria. A ausencia de cada un dos asistentes non poderá ser superior ao 10% da duración total do curso.
3. A avaliación que se efectúe nestes cursos deberá responder aos principios de progresiva e continua, e terá en conta, entre outros elementos, o dominio da materia, o traballo diario na aula, os traballos teóricos e prácticos e a asistencia. Ao remate de cada curso, aos asistentes que superaron as distintas fases da avaliación outorgaráselles un certificado coa cualificación de apto.
Artigo 6º.-Profesorado.
O profesorado destes cursos nomearao a Secretaría Xeral de Política Lingüística a través das delegacións provinciais da Consellería de Presidencia, Administracións Públicas e Xustiza, tendo en conta os límites establecidos na Lei 53/1984, do 26 de decembro, e no Real decreto 598/1985, do 30 de abril, sobre incompatibilidades, así como tamén no Decreto 156/1988, do 16 de xuño, polo que se declara de interese público a realización de cursos e actividades de formación de lingua galega, no que respecta ao persoal docente que impartirá estes cursos, feito que se acreditará enviando declaración xurada na que, de xeito expreso, se poña de manifesto que non incorre nos casos previstos nas disposicións anteriores, recollendo, así mesmo, que, ao abeiro do disposto no artigo 200 do Real decreto lexislativo 2/2000, do 16 de xuño, de contratos das administracións públicas, se van designar os profesores docentes tendo en conta a súa solvencia técnica e científica para impartir as actividades
referidas.
Artigo 7º.-Normativa aplicable.
Todas as actividades que se realicen nestes cursos faranse en galego e ateranse, no tocante á normativa e ao uso correcto do idioma (tal e como determina a disposición adicional da Lei 3/1983, de normalización lingüística), ao establecido pola Real Academia Galega na sesión plenaria do 12 de xullo do ano 2003.
Disposicións derradeiras
Primeira.-Autorízase a secretaria xeral de Política Lingüística para ditar as instrucións que sexan necesarias para o desenvolvemento desta orde.
Segunda.-Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 3 de de febreiro de 2006.
José Luis Méndez Romeu
Conselleiro de Presidencia, Administracións
Públicas e Xustiza